CELEX: 
Language: da
Date: 2021-10-01 00:00:00
Title: KOMMISSIONENS DELEGEREDE FORORDNING (EU) …/… om supplerende regler til Europa-Parlamentets og Rådets forordning (EU) 2021/1529 for så vidt angår fastsættelse af visse specifikke mål og tematiske prioriteringer for bistand inden for rammerne af instrumentet til førtiltrædelsesbistand (IPA III)

BEGRUNDELSE
            
            
               1.
                     BAGGRUND FOR DEN DELEGEREDE RETSAKT
            
            
               I artikel 3 i Europa-Parlamentets og Rådets forordning (EU) 2021/1529 af 15. september 2021 om oprettelse af et instrument til førtiltrædelsesbistand (IPA III), i det følgende benævnt "instrumentet", fastsættes generelle og specifikke mål og tematiske prioriteringer for bistand, som uddybes yderligere i instrumentets bilag II. Derudover fastsættes tematiske prioriteringer for bistand til grænseoverskridende samarbejde mellem de i instrumentets bilag I anførte modtagere, og disse prioriteringer uddybes yderligere i instrumentets bilag III.  Instrumentet bør suppleres ved at fastsætte visse specifikke mål og tematiske prioriteringer for samarbejdet i forbindelse med de spørgsmål, der er omhandlet i dets artikel 3, stk. 3, litra a)-m) og r), og stk. 4, litra a)-j).
            
            
               2.
                     HØRINGER FORUD FOR RETSAKTENS VEDTAGELSE
            
            
               Kommissionen har gennemført omfattende høringer af eksperter fra medlemsstaterne, som generelt støttede retsaktens indhold på de to møder, der blev afholdt. Et udkast til denne delegerede forordning blev også stillet til rådighed for Europa-Parlamentet og Rådet. Interessenternes bemærkninger til udkastet til delegeret forordning blev desuden indsamlet i forbindelse med feedbackmekanismen for bedre lovgivning mellem den 26. juli og den 23. august. Der blev modtaget bemærkninger fra 4 enheder (internationale organisationer og medlemmer af civilsamfundet). 
            
            
               3.
                     JURIDISKE ASPEKTER AF DEN DELEGEREDE RETSAKT
            
            
               Ved den delegerede retsakt fastsættes de specifikke mål og tematiske prioriteringer for bistand i forbindelse med de spørgsmål, som er omhandlet i instrumentets artikel 3, stk. 3, litra a)-m) og r), og stk. 4, litra a)-j), og disse uddybes yderligere i dets bilag II og III.
            
            
               KOMMISSIONENS DELEGEREDE FORORDNING (EU) …/…
            
            
               af 1.10.2021
            
            
               om supplerende regler til Europa-Parlamentets og Rådets forordning (EU) 2021/1529 for så vidt angår fastsættelse af visse specifikke mål og tematiske prioriteringer for bistand inden for rammerne af instrumentet til førtiltrædelsesbistand (IPA III)
            
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2021/1529 af 15. september 2021 om oprettelse af et instrument til førtiltrædelsesbistand (IPA III)
                  1
               , særlig artikel 3, stk. 6, og 
            
            
               ud fra følgende betragtninger:
            
            
               (1)I bilag II og III til forordning (EU) 2021/1529 fastsættes de tematiske prioriteringer for bistand.
            
            
               (2)Specifikke mål og tematiske prioriteringer for bistand bør videreudvikles ved hjælp yderligere bestemmelser, der supplerer forordning (EU) 2021/1529.  
            
            
               (3)Denne forordning omfatter visse specifikke mål og tematiske prioriteringer for bistand som omhandlet i artikel 3, stk. 6, i forordning (EU) 2021/1529. 
            
            
               (4)For at sikre den hurtigst mulige vedtagelse af afgørelserne vedrørende programmering og finansiering inden for rammerne af forordning 2021/1529 bør nærværende forordning træde i kraft dagen efter offentliggørelsen i Den Europæiske Unions Tidende —
            
         
         
            
               VEDTAGET DENNE FORORDNING:
            
            
               Artikel 1
            
            
               De specifikke mål og tematiske prioriteringer for bistand i forbindelse med de spørgsmål, der er omhandlet i artikel 3, stk. 3, litra a)-m) og r), og artikel 3, stk. 4, litra a)-j), i forordning (EU) 2021/1529, er fastsat i bilaget til nærværende forordning.
            
            
               Artikel 2
            
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 1.10.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        EUT L 330 af 20.9.2021, s. 1.
               
            
      
    ---documentbreak--- 
      
         
         
            
               BILAG
            
            
            
               De specifikke mål og tematiske prioriteringer for bistand, som er omhandlet i artikel 3, stk. 6, og fastsat specifikt i artikel 3, stk. 3, litra a)-m) og r), og stk. 4, litra a)-j), i forordning (EU) 2021/1529 (IPA III), og som fastsættes ved denne delegerede forordning, er som følger:
            
            
            
               (1)Etablering og fremme på et tidligt tidspunkt af en tilfredsstillende funktion af de institutioner, der er nødvendige med henblik på sikring af retsstatsprincippet og yderligere konsolidering af demokratiske institutioner
            
            
               a)etablering af uafhængige, ansvarlige, upartiske, professionelle, afpolitiserede og effektive retsvæsener, herunder ved hjælp af gennemsigtige og meritbaserede ansættelses-, bedømmelses- og forfremmelsessystemer og effektive disciplinære procedurer i tilfælde af overtrædelser af reglerne og fremme af retligt samarbejde; sikring af adgang til retlig prøvelse 
            
            
               b)styrkelse af de grundlæggende frihedsrettigheder, herunder ytringsfrihed, mediefrihed, forsamlings- og foreningsfrihed og databeskyttelse
            
            
               c)fremme og beskyttelse af menneskerettigheder, herunder ikkeforskelsbehandling og ligestilling mellem kønnene, barnets rettigheder og rettigheder for personer, der tilhører mindretal 
            
            
               d)fremme og styrkelse af bekæmpelsen af korruption
            
            
               e)fremme af politisamarbejde og udveksling af oplysninger; udvikling af effektive redskaber til forebyggelse og bekæmpelse af organiseret kriminalitet, menneskehandel, handel med ulovlige skydevåben, håndvåben og lette våben, narkotikahandel, hvidvaskning af penge/finansiering af terrorisme støtte til engagement med Unionen inden for bekæmpelse af terrorisme og forebyggelse af radikalisering.
            
            
            
               (2)Styrkelse af kapaciteten til at håndtere migrationsudfordringer på regionalt og internationalt plan og til yderligere at konsolidere grænse- og migrationsforvaltning
            
            
               a)deling af relevante oplysninger 
            
            
               b)sikring af adgang til international beskyttelse og styrkelse af asylforvaltningen
            
            
               c)styrkelse af kapaciteten til grænseforvaltning og på området tilbagesendelse og reintegration og af bestræbelserne på at tackle irregulær migration, herunder bekæmpelse af smugling af migranter 
            
            
               d)håndtering af tvangsfordrivelse.
            
            
            
               (3)Styrkelse af kapaciteten til strategisk kommunikation, herunder kommunikation med offentligheden vedrørende de reformer, der er nødvendige for at opfylde EU's kriterier for medlemskab
            
            
               a) 
                     støtte til den videre udvikling af uafhængige og pluralistiske medier og mediekendskab 
            
         
         
            
               b)
                     udbygning af statens og samfundets resiliens over for desinformation og andre former for hybride trusler, herunder kapacitetsopbygning på området cybersikkerhed.
            
            
               (4)Styrkelse af god regeringsførelse og reform af offentlige forvaltninger i overensstemmelse med principperne for offentlig forvaltning 
            
            
               a)styrkelse af rammerne for reform af den offentlige forvaltning, herunder inden for offentlige udbud, forbedring af den strategiske planlægning og inklusiv og evidensbaseret politikudformning og udarbejdelse af lovgivning 
            
            
               b)øget professionalisering og afpolitisering af den offentlige forvaltning via forankring af meritokratiske principper 
            
            
               c)fremme af gennemsigtighed og ansvarlighed, herunder offentlig adgang til oplysninger 
            
            
               d)forbedring af kvaliteten og leveringen af tjenester, herunder tilstrækkelige administrative procedurer og anvendelse af interoperabel e-forvaltning med borgeren i centrum 
            
            
               e)styrkelse af den offentlige finansforvaltning og udarbejdelsen af statistikker af god kvalitet. 
            
            
            
            
               (5) Styrkelse af den finanspolitiske og økonomiske styring 
            
            
               a)støtte til gennemførelsen af Unionens økonomiske reformprogrammer (ERP'er) og et systematisk samarbejde med internationale finansielle institutioner om grundprincipperne for den økonomiske politik og styrkelse af økonomiske institutioner 
            
            
               b)styrkelse af kapaciteten til at øge den makroøkonomiske stabilitet og den sociale samhørighed
            
            
               c)støtte til bæredygtig udvikling og fremskridt i retning af at blive en fungerende markedsøkonomi
            
            
               d)fremskridt hen imod det fælles regionale marked for Vestbalkan.
            
            
            
               (6)Styrkelse af alle aspekter af gode naboskabsforbindelser, regional stabilitet og indbyrdes samarbejde
            
            
            
               (7)Styrkelse af Unionens og dens partneres kapacitet til at forebygge konflikter, skabe fred og håndtere forudgående og efterfølgende krisesituationer
            
            
               a)fremme af mellemfolkelige netværk, forsoning, fredsskabelse og tillidsskabende foranstaltninger, tidlig varsling og konfliktfølsom risikoanalyse, initiativer til fremme af forsoning, retsopgør, sandhedssøgning, erstatning og garantier for ikkegentagelse 
            
            
               b)støtte til kapacitetsopbygning til støtte for sikkerhed og udvikling (CBSD).
            
         
         
            
            
               (8)Styrkelse af kapaciteten hos, uafhængigheden af og pluraliteten i civilsamfundsorganisationer og arbejdsmarkedets organisationer, herunder faglige organisationer
            
            
               a)styrkelse af kapaciteten hos, uafhængigheden af og pluraliteten i civilsamfundsorganisationer og styrkelse af civilsamfundsorganisationerne på regionalt og lokalt niveau, herunder ungdomsorganisationer 
            
            
               b)styrkelse af arbejdsmarkedets organisationer, herunder faglige organisationer 
            
            
               c)tilskyndelse til netværksdannelse på alle niveauer mellem EU-baserede organisationer og organisationer hos modtagerne, så de kan indgå i en effektiv dialog med offentlige og private aktører.
            
            
            
               (9)Fremme af tilpasningen af modtagernes regler, standarder, politikker og praksis til dem, der gælder i Unionen, herunder regler for offentlige udbud og statsstøtte
            
            
            
               (10)Fremme af ligestilling mellem kønnene og styrkelse af kvinders og pigers stilling. 
            
            
               a)etablering af et mere gunstigt miljø med henblik på at overholde kvinders og pigers rettigheder 
            
            
               b)bekæmpelse af alle former for kønsbaseret vold, forskelsbehandling og ulighed
            
            
               c)fremme af kvinders og pigers lige deltagelse og lederskab, herunder i politik og beslutningstagning
            
            
               d)fremme af kønsbudgettering.
            
            
            
               (11)Styrkelse af adgangen til og kvaliteten af uddannelse, erhvervsuddannelse og livslang læring på alle niveauer og tilbud om støtte til de kulturelle og kreative sektorer og sport
            
            
               a)fremme af lige adgang til førskoleundervisning og undervisning på primær- og sekundærtrinnet af høj kvalitet for derigennem at øge erhvervelsen af grundlæggende færdigheder 
            
            
               b)sikring af et højere uddannelsesniveau, bekæmpelse af hjerneflugt, mindskelse af frafaldsprocenten og styrkelse af lærernes videreuddannelse 
            
            
               c)udvikling af systemerne for erhvervsuddannelser (VET) og fremme af arbejdsbaseret læring for at lette overgangen til arbejdsmarkedet, herunder for personer med handicap
            
            
               d)forbedring af de videregående uddannelsers og forskningens kvalitet og relevans 
            
            
               e)fremme af alumnerelaterede aktiviteter 
            
         
         
            
               f)øget adgang til livslang læring og støtte til investeringer i uddannelse og tilgængelig erhvervsuddannelsesinfrastruktur, navnlig for at reducere de territoriale forskelle og fremme ikkeadskilt inklusiv uddannelse, herunder gennem inddragelse af tilgængelige digitale teknologier
            
            
               g)styrkelse af samarbejdet på tværs af de kulturelle og kreative sektorer og sportssektoren. 
            
            
            
               (12)Fremme af beskæftigelse af høj kvalitet og adgang til arbejdsmarkedet 
            
            
               a)Tackling af høj arbejdsløshed og inaktivitet ved at støtte bæredygtig arbejdsmarkedsintegration af navnlig unge, kvinder, langtidsarbejdsløse og alle underrepræsenterede grupper 
            
            
               b)Stimulering af skabelse af kvalitetsjob og den effektive håndhævelse af arbejdsmarkedsregler og -standarder 
            
            
               c)støtte til ligestilling mellem kønnene og unge, fremme af beskæftigelsesegnethed og produktivitet, tilpasning til forandringer for arbejdstagere og virksomheder, etablering af en bæredygtig arbejdsmarkedsdialog og modernisering og styrkelse af arbejdsmarkedsinstitutioner såsom offentlige arbejdsformidlinger og arbejdstilsyn.
            
            
               (13)Fremme af social beskyttelse og inklusion og bekæmpelse af fattigdom
            
            
               a)modernisering af de sociale beskyttelsessystemer med henblik på ydelse af en effektiv og tilstrækkelig beskyttelse i alle faser af en persons liv 
            
            
               b)fremme af omstillingen fra institutionelle til familie- og lokalsamfundsbaserede plejeydelser
            
            
               c)fremme af social inklusion og lige muligheder og håndtering af ulighed og fattigdom
            
            
               d)integration af marginaliserede samfund såsom romasamfundet
            
            
               e)bekæmpelse af alle former for forskelsbehandling
            
            
               f)øget adgang til økonomisk overkommelige og bæredygtige kvalitetstjenester, som f.eks. førskoleundervisning og børnepasning, boliger, sundhed og væsentlige sociale tjenester og langsigtet pleje, bl.a. gennem modernisering af de sociale beskyttelsessystemer.
            
            
               (14)Miljøbeskyttelse og forbedring af miljøkvaliteten
            
            
               a)håndtering af miljøforringelser og standsning af tabet af biodiversitet
            
            
               b)fremme af bevarelsen og den bæredygtige forvaltning af land- og havøkosystemer og naturressourcer
            
            
               c)Investering i luftkvalitet, vandforvaltning og affaldshåndtering samt bæredygtig kemikalieforvaltning
            
            
               d)fremme af ressourceeffektivitet, bæredygtigt forbrug og bæredygtig produktion og håndtering af forurening
            
            
               e)understøttelse af overgangen til grønne og cirkulære økonomier, bidrag til at reducere udledningen af drivhusgasser, øget modstandsdygtighed over for klimaændringer og fremme af styring af og oplysning om klimatiltag samt fremme af energieffektivitet
            
         
         
            
               f)fremme af politikker til støtte for overgangen hen imod en ressourceeffektiv, sikker og bæredygtig lavemissionsøkonomi, energieffektivitet og styrkelse af modstandsdygtigheden over for katastrofer samt katastrofeforebyggelsen, -beredskabet og -responsen.
            
            
               (15)Tematiske prioriteringer for grænseoverskridende samarbejde mellem IPA III-modtagere
            
            
               a)fremme af beskæftigelse, arbejdskraftmobilitet og social og kulturel inklusion på tværs af grænser
            
            
               b)miljøbeskyttelse og fremme af tilpasning til og modvirkning af klimaændringer samt risikoforebyggelse og -styring og fremme af anvendelsen af vedvarende energikilder 
            
            
               c)fremme af bæredygtig transport og forbedring af de offentlige infrastrukturer
            
            
               d)fremme af den digitale økonomi og det digitale samfund
            
            
               e)fremme af turisme, især bæredygtig turisme, og bevarelse og fremme af kultur- og naturarv
            
            
               f)investeringer i unge, sport, uddannelse og kvalifikationer
            
            
               g)fremme af lokal og regional forvaltning og styrkelse af lokale og regionale myndigheders planlægnings- og administrationskapacitet
            
            
               h)fremme af grænseoverskridende initiativer til fremme af forsoning og retsopgør
            
            
               i)fremme af konkurrenceevne, små og mellemstore virksomheders erhvervsmiljø og udvikling, handel og investeringer
            
            
               j)styrkelse af forskning, teknologisk udvikling, innovation og digitale teknologier.